O‘zbekiston davlat konservatoriyasining Nukus filialini tashkil etish chora-tadbirlari to‘g‘risida

Musiqa san’atini har tomonlama rivojlantirish, boy musiqiy merosimizni chuqur o‘rganish, yosh avlodni milliy va jahon musiqa san’atining mumtoz namunalariga muhabbat ruhida tarbiyalash, hududda soha uchun yuqori malakali kadrlar tayyorlash tizimini yanada takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat vazirligi, Oliy va o‘rta maxsus ta’lim vazirligi, Qoraqalpog‘iston Respublikasi Vazirlar Kengashining O‘zbekiston davlat konservatoriyasining Nukus filialini (keyingi o‘rinlarda — Filial) tashkil etish to‘g‘risidagi taklifiga rozilik berilsin. 
 Belgilansinki, Filial O‘zbekiston davlat konservatoriyasining yuridik shaxs maqomiga ega bo‘lgan tarkibiy bo‘linmasi hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga hamda O‘zbekiston Respublikasi Moliya vazirligining G‘aznachiligida shaxsiy g‘azna hisobvarag‘iga ega bo‘ladi.
 2. Quyidagilar Filialning asosiy vazifalari etib belgilansin:
 kadrlar tayyorlash jarayoniga sohaning yetuk va malakali mutaxassislarini jalb qilish orqali ilm-fan va ta’limning o‘zaro integratsiyasini ta’minlash;
 milliy musiqa san’ati sohasida yuqori malakali bakalavr va magistrlarni, shuningdek, ushbu sohada chuqur tadqiqotlar olib borish salohiyatiga ega bo‘lgan ilmiy va ilmiy-pedagog kadrlarni tayyorlash;
 ilmiy tadqiqotlar natijalari bo‘yicha ma’naviy-ma’rifiy va ilmiy-ommabop adabiyotlarni tayyorlash va nashr qilish;
 talaba yoshlarni qo‘llab-quvvatlash maqsadida mahalliy va xalqaro grantlarni jalb etgan holda ularning xorijda ta’lim olishi, ilmiy-ijodiy ishlar bilan shug‘ullanishini samarali tashkil etish, hamkorlikdagi konsert dasturlarini muntazam asosda yo‘lga qo‘yish;
 kadrlar ilmiy salohiyatini oshirish, ilmiy-ijodiy faoliyatni yanada rivojlantirish, iqtidorli talaba yoshlarni ushbu yo‘nalishga keng jalb etish;
 soha mutaxassislarini xorijiy turdosh oliy ta’lim muassasalarida qayta tayyorlash va ularning malakasini oshirish, shuningdek, stajirovka o‘tashlarini tizimli tashkil etish.
 3. Belgilansinki:
 Filialda o‘quv jarayoni 2021/2022 o‘quv yilidan boshlanadi;
 Filialga talabalarni bakalavriat ta’lim yo‘nalishlari bo‘yicha qabul qilish ko‘rsatkichlari har yili belgilangan tartibda tasdiqlanadigan oliy ta’lim muassasalariga o‘qishga qabul qilish parametrlaridan kelib chiqqan holda shakllantiriladi;
 Filialning 2021/2022 o‘quv yili uchun bakalavriat ta’lim yo‘nalishlari bo‘yicha qabul jarayoni va ijodiy imtihonlari O‘zbekiston davlat konservatoriyasida o‘tkaziladi.
 4. Quyidagilar Filialni moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ajratiladigan grantlar;
 talabalarni to‘lov-kontrakt asosida o‘qitishdan tushadigan mablag‘lar;
 xo‘jalik faoliyatidan va shartnoma asosida xizmatlar ko‘rsatishdan tushadigan mablag‘lar;
 ta’lim xizmatlarini ko‘rsatish, ilmiy-o‘quv, o‘quv-metodik, ilmiy-ijodiy va axborot-tahliliy mahsulotlarni ishlab chiqishdan, konsert-tomosha va boshqa faoliyat turlarini amalga oshirishdan olingan daromadlar;
 jismoniy va yuridik shaxslarning homiylik xayriyalari;
 qonunchilik hujjatlari bilan taqiqlanmagan boshqa manbalar.
 5. O‘zbekiston Respublikasi Madaniyat vazirligi:
 a) 2021-yil 1-iyunga qadar Filialning ustavi belgilangan tartibda tasdiqlanishi va uning davlat ro‘yxatidan o‘tkazilishini ta’minlasin;
 b) 2021-yil 1-avgustga qadar Filialning shtatlar jadvali va xarajatlar smetasini ishlab chiqish va belgilangan tartibda tasdiqlash choralarini ko‘rsin;
 v) 2021/2022 o‘quv yilidan boshlab:
 Filialning ilmiy-pedagog kadrlari tarkibini asosan mamlakatimizdagi ilmiy tashkilot va ta’lim muassasalarida hamda O‘zbekiston Respublikasi Madaniyat vazirligi tizimida faoliyat ko‘rsatayotgan, shu jumladan, xorijiy ta’lim va ilmiy muassasalarda malakasini oshirib kelgan, yuqori saviyali professor-o‘qituvchilar va ilmiy xodimlar, shuningdek, sohaning salohiyatli yetuk mutaxassislari — amaliyotchilar orasidan shakllantirish;
 Filialning ta’lim yo‘nalishlarini davlat ta’lim standartlari hamda tegishli malaka talablariga muvofiq ishlab chiqilgan o‘quv rejalari, fan dasturlari va o‘quv-metodik adabiyotlar, shuningdek, o‘quv-laboratoriya jihozlari va kompyuter texnikasi bilan ta’minlash va o‘quv-metodik jarayonlarni tashkil etish choralarini ko‘rsin.
 6. O‘zbekiston davlat konservatoriyasining Nukus filiali faoliyatini tashkil etish bo‘yicha chora-tadbirlar dasturi 1-ilovaga muvofiq tasdiqlansin.
 7. Qoraqalpog‘iston Respublikasi Vazirlar Kengashi Filial uchun bino va inshootlarni qurish maqsadida bir oy muddatda belgilangan tartibda yer uchastkalari ajratilishini ta’minlasin.
 8. O‘zbekiston Respublikasi Madaniyat vazirligi Qoraqalpog‘iston Respublikasi Vazirlar Kengashi bilan birgalikda:
 Filial uchun bino va inshootlar qurishning loyiha-smeta hujjatlarini ishlab chiqsin;
 tasdiqlangan loyiha-smeta hujjatlari asosida Filial uchun 300 o‘rinli o‘quv binosi, 2 ta konsert zali (1 ta 200 o‘rinli, 1 ta 100 o‘rinli), 200 o‘rinli talabalar turar joyi hamda sport maydoni qurishni 2022-yil hamda keyingi yillarga mo‘ljallangan Investitsiya dasturiga kiritish yuzasidan takliflarni belgilangan tartibda O‘zbekiston Respublikasi Iqtisodiy taraqqiyot va kambag‘allikni qisqartirish vazirligiga taqdim etsin; 
 bino va inshootlar foydalanishga topshirilgunga qadar Filial faoliyatini Nukus ixtisoslashtirilgan madaniyat maktabi bazasida tashkil etish choralarini ko‘rsin. 
 9. Belgilab qo‘yilsinki:
 ushbu qarorda nazarda tutilgan xarajatlarni moliyalashtirish 2021-yilda O‘zbekiston Respublikasi Madaniyat vazirligiga ajratilgan mablag‘lar doirasida, 2022-yildan boshlab esa O‘zbekiston Respublikasi Davlat budjeti parametrlarida nazarda tutiladi; 
 Filialga 1 ta navbatchi avtotransport vositasini saqlashga limit ajratiladi. 
 10. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirishlar va qo‘shimcha kiritilsin.
 11. Ushbu qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev va O‘zbekiston Respublikasi madaniyat vaziri O.A. Nazarbekov zimmasiga yuklansin. 
 2. Vazirlar Mahkamasining “Respublika oliy ta’lim muassasalari xodimlari mehnatiga haq to‘lashning takomillashtirilgan tizimini tasdiqlash to‘g‘risida” 2008-yil 1-avgustdagi 164-son qarorining 4-bandida:
 a) quyidagi mazmundagi oltinchi xatboshi qo‘shilsin:
 “O‘zbekiston davlat konservatoriyasi hamda uning Nukus filialida asosan yakka tartibda mashg‘ulotlar olib borish xususiyatlarini inobatga olib, bir o‘qituvchiga to‘g‘ri keladigan talabalar soni nisbatining cheklangan normativlarini bosqichma-bosqich 2021-yildan 1:3,1, 2022-yildan 1:2,5, 2023-yildan 1:2,2 etib belgilash”;
 b) oltinchi-yettinchi xatboshilar tegishlicha yettinchi-sakkizinchi xatboshilar deb hisoblansin.